# Regió sanitària de Catalunya

Les regions sanitàries a Catalunya són demarcacions territorials basades en el principi de descentralització del sistema sanitari públic, delimitades a partir de factors geogràfics, socioeconòmics i demogràfics. Cadascuna disposa de recursos sanitaris d'atenció primària i d'atenció especialitzada per atendre les necessitats de la població. Cada regió s'ordena, al seu torn, en sectors sanitaris, que agrupen les anomenades àrees bàsiques de salut, formades per barris o districtes a les àrees urbanes, o per un o més municipis en l'àmbit rural.

## Objectius

Segons l'article 23 de la Llei 15/1990, de 9 de juliol, d'ordenació sanitària de Catalunya, tenen com a objectiu:
* Una organització sanitària eficient i propera a l'usuari, la participació efectiva de la comunitat en les actuacions i els programes sanitaris,
* Una organització integrada dels serveis de promoció i protecció de la salut, prevenció de la malaltia i atenció primària en l'àmbit comunitari.
* La potenciació del treball en equip en el marc de l'atenció primària de salut.
* La continuïtat adequada entre l'atenció primària i l'atenció especialitzada i hospitalària.
* La correlació adequada entre els serveis sanitaris, sociosanitaris i socials.
* La coordinació òptima de les actuacions de la Regió Sanitària amb les funcions de control sanitari pròpies dels Ajuntaments.
* L'apropament i l'accessibilitat dels serveis a tota la població.

## Organització

Segueixen la distribució en vegueries de Catalunya, però no d'una forma exacta. A més es divideixen en sectors que a vegades coincideixen amb les vegueries i altres amb les comarques o subcomarques.
| Regió | Sectors | Comarques | Seu |
| Alt Pirineu i Aran | Alt Pirineu | Alt Urgell, Alta Ribagorça, Baixa Cerdanya, Pallars Jussà, Pallars Sobirà | Tremp |
| Alt Pirineu i Aran | Aran | Vall d'Aran | Tremp |
| Barcelona | Àmbit Metropolità Nord: Barcelonès Nord i Maresme Vallès Occidental Est Vallès Occidental Oest Vallès Oriental | Barcelonès Nord, Maresme (exclosa bona part de l'Alt Maresme), Vallès Occidental, Vallès Oriental | Barcelona |
| Barcelona | Àmbit Metropolità Sud: Alt Penedès - Garraf Baix Llobregat Centre-Litoral i l'Hospitalet de Llobregat Baix Llobregat Nord | Alt Penedès, Baix Llobregat, Garraf, Barcelonès Sud | Barcelona |
| Barcelona | Barcelona Ciutat: Ciutat Vella Eixample Gràcia Horta-Guinardó Les Corts Nou Barris Sant Andreu Sant Martí Sants-Montjuïc Sarrià-Sant Gervasi | Barcelona | Barcelona |
| Camp de Tarragona | Alt Camp - Conca de Barberà | Alt Camp, Conca de Barberà | Tarragona |
| Camp de Tarragona | Baix Camp - Priorat | Baix Camp, Priorat | Tarragona |
| Camp de Tarragona | Tarragonès - Baix Penedès | Baix Penedès, Tarragonès | Tarragona |
| Catalunya Central | Anoia | Anoia, | Manresa |
| Catalunya Central | Osona | Osona | Manresa |
| Catalunya Central | Solsonès - Bages - Berguedà | Bages, Berguedà, Moianès, Solsonès | Manresa |
| Girona | Girona Nord | Alt Empordà, Baix Empordà, Garrotxa, Ripollès | Girona |
| Girona | Girona Sud | Gironès, Pla de l'Estany, la Selva, bona part de l'Alt Maresme | Girona |
| Lleida | Lleida | Garrigues, Noguera, Pla d'Urgell, Segarra, Segrià, Urgell | Lleida |
| Terres de l'Ebre | Terres de l'Ebre | Baix Ebre, Montsià, Ribera d'Ebre, Terra Alta | Tortosa |

## Referències

* ↑ Gil Hernandez, Vicenç. «Organització sanitària» ( PDF). [Consulta: 5 maig 2020].
* 1 2 Forment i Bori, Cèlia. «Quines són les regions sanitàries de Catalunya?». El Nacional, 04-05-2020. [Consulta: 5 maig 2020].
* 1 2 «Regions sanitàries». CatSalut. Servei Català de la Salut. [Consulta: 5 maig 2020].

## Enllaços externs

* «Codis territorials i d'entitats: Regions sanitàries». Idescat. Gencat. Llistat en arbre de regions, sectors i ABS.